text: Det første æg er klækket 
  20 maj 2018 kl. 05.02
  Mange har ventet i spænding på, at det skulle ske. Nu er det første æg i storkereden i Smedager klækket. 
  
  De sidste mange dage har storke-entusiaster ventet spændt på, at det første æg i storkereden i Smedager skulle klække. 
  Nu er det sket.
  En lille ny storkeunge er natten til søndag den 20. maj kommet til verden.
  Formanden for Storkene.dk Jess Frederiksen udtalte lørdag, at han forventede, at det ville ske meget snart og højst sandsynligt søndag. 
  Nu mangler fem andre æg at klække, og det forventes, at det sker inden for de næste 10 dage. Det kræver dog, at alle æg er blevet befrugtede. 
  Skulle det ske, at alle seks æg klækker, vil nogle af ungerne formentligt ikke klare sig, før de selv er klar til at sprede vingerne. Der er nemlig ikke føde nok til alle seks unger, skriver Storkene.dk i en pressemeddelelse. 
  Følg med i Annika og Tommys liv live i Smedager her.
  
  
  